Karin Liltorp (M), 2024-12-10:
Tak for ordet.
Danmarks økonomi står over for udfordringer.
Store årgange går på pension, samtidig med at mange danskere heldigvis kan se frem til et langt liv som pensionister, meget længere end tidligere generationer.
Derfor slår jeg lige igen fast, at Moderaterne ingen problemer ser i at støtte en forhøjelse af pensionsalderen til 70 år fra 2040.
Det er ikke bare en nødvendighed, men det er også en ansvarlig beslutning.
Ved at tage det skridt skaber vi den stabilitet, som dansk økonomi behøver for at håndtere de udfordringer, der venter forude.
For vi har bundne udgifter til alt, til Forsvaret, den grønne omstilling, EU-samarbejdet, og samtidig skal vi sikre, at ældreplejen, sundhedsvæsenet og andre velfærdsområder følger med tiden.
Men vi holder fast i vigtigheden af fleksibilitet i systemet.
Folketinget har heldigvis mulighed for at tilpasse det til udviklingen, hvis fremtidens økonomiske realiteter skulle vise sig bedre end forventet.
Den nuværende struktur, hvor Folketinget hvert femte år vurderer de næste 15 års udvikling,
sikrer en sund balance mellem borgerens behov for forudsigelighed og politikerens ansvar for økonomisk bæredygtighed.
Uanset om vi gerne vil, kan vi ikke sige, hvordan Danmark ser ud om 20 år, og derfor skal vi passe på med at træffe irreversible beslutninger.
Så kan diskussionen om pensionsalderen jo ikke ses isoleret fra resten af vores pensionssystem.
Den hænger sammen med seniorpension, tidlig pension og de overordnede rammer for pensionsopsparing og -udbetaling.
Hvis vi bruger hele det økonomiske råderum på f.eks. at sænke pensionsalderen, risikerer vi ikke at have råd til alt det andet.
I Moderaterne ønsker vi at se på, hvordan vi kan skabe gode rammer for, at flest mulige har lyst til at blive på arbejdsmarkedet længere.
Nogle gange fremstår debatten om pension, som om det er det gode mod det onde, altså som om det at skulle arbejde er det onde, mens pensionen er den ultimative frihed, som alle stræber efter.
Men sandheden er jo, at mange finder stor mening og har en identitet i deres arbejdsliv og har svært ved at sige farvel til det.
Så i diskussionen skal vi også huske, at det handler om at sørge for, at man har det godt på sin arbejdsplads, så man faktisk har lyst til at blive der længe.
Som bekendt er stress jo en af de helt store udgiftsposter for samfundet, så fokus på et godt arbejdsmiljø er bestemt ikke uvedkommende.
Vi ønsker at fremme en glidende overgang fra arbejdsliv til pension, så den enkelte kan blive på arbejdsmarkedet også sent i livet, hvis det passer til deres situation og de netop ikke er nedslidt.
Vi skal glæde os over, at så mange seniorer faktisk ønsker at være aktive, for vi tror også på, at der er brug for alle de hænder, der er tilgængelige, for at løfte de opgaver, der venter.
Og vi er altid åbne over for dialog og for at justere efter fremtidens behov, men det skal ske med omtanke og med respekt for den samlede økonomiske helhed.
En hurtig økonomisk hovedregning fra min side siger mig, at hvis nogle lige pludselig skal arbejde mindre, kræver det, at nogle andre skal arbejde mere.
Nu har vi her fra talerstolen hørt flere af de her personlige historier.
Vi har hørt om både fædre og bedstefædre og sønner, og så vil jeg jo ikke undlade at nævne en mand, som er tæt på mit eget hjerte, min egen partiformand, hr. Lars Løkke Rasmussen.
Han har allerede været ude at sige, at han da gerne tager et ekstra halvt år på arbejdet, hvis det kan betyde, at vi kan give lempeligere kår til fremtidens pensionister.
Vi, der skal på pension inden for de næste 15-20 år, kan jo netop medvirke til at sikre en sund økonomi længere ude i fremtiden og dermed lempeligere vilkår for den næste generation af pensionister.
Vi ønsker ikke at binde fremtidens Folketing mere end højst nødvendigt, og vores beslutninger skal altid tage hensyn til både borgerens tryghed og en bæredygtig økonomi.
Så vi håber på, at vi kan tage den her debat med et blik for realiteterne og en fælles ambition om at skabe et pensionssystem, som kan holde i mange årtier fremover.
Tak for ordet.